SISB มั่นใจปี 63 รายได้พุ่ง 15% ตั้งเป้ายอดนักเรียนเพิ่มกว่า 200 คน
SISB มั่นใจปี 63 รายได้พุ่ง 15% ตั้งเป้ายอดนักเรียนเพิ่มกว่า 200 คน
SISB มั่นใจปี 63 รายได้พุ่ง 15% ตั้งเป้ายอดนักเรียนเพิ่มกว่า 200 คน
26 ก.พ. 2563

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) จำกัด (มหาชน) หรือ SISB เปิดเผยว่า ผลการดำเนินงานของกลุ่มบริษัทฯในปี 2562 มีรายได้รวม 1,129.21 ล้านบาท เพิ่มขึ้น 181.86 ล้านบาท หรือ 19.20% (เทียบปี 2561 มีรายได้รวม 947.35 ล้านบาท) และมีกำไรสุทธิ 220.87 ล้านบาท เพิ่มขึ้น 117.35 ล้านบาท หรือ 113.37% (เทียบกับปี 2561 มีกำไรสุทธิ 103.52 ล้านบาท) สอดคล้องกับจำนวนนักเรียนในระดับประถมศึกษาและมัธยมศึกษาที่เพิ่มมากขึ้น
โดยจำนวนเด็กนักเรียน ณ สิ้นปี 2562 อยู่ที่  2,611 คน จำนวนนักเรียนเพิ่มขึ้นสุทธิ 242 คน รวมถึงประสิทธิภาพการบริหารจัดการต้นทุนด้านบุคลากรดีขึ้น การประหยัดจากขนาด (Economy of scale) และ การลดลงของดอกเบี้ยเงินกู้ยืม อีกทั้งในช่วงไตรมาส 4/62 ยังรับรู้ค่าเทอมปีการศึกษาใหม่เต็มทั้งไตรมาส จึงทำให้รายได้และกำไรเติบโตอย่างมีนัยสำคัญ
นอกจากนี้ที่ประชุมคณะกรรมการบริษัทฯ มีมติให้เสนอต่อที่ประชุมสามัญผู้ถือหุ้นประจำปีของบริษัทฯพิจารณาอนุมัติจ่ายเงินปันผลเป็นเงินสดจากงวดผลการดำเนินงานปี 2562 ในอัตราหุ้นละ 0.10 บาท/หุ้น กำหนดขึ้นเครื่องหมาย XD วันที่ 24 เมษายน 2563  และกำหนดจ่ายเงินปันผลในวันที่ 15 พฤษภาคม 2563
ส่วนแผนการดำเนินงานของกลุ่มบริษัทฯในปี 2563 กลุ่มบริษัทฯตั้งเป้ารายได้เติบโตประมาณ 15% ตามจำนวนนักเรียนเพิ่มขึ้น 200-250 คน ซึ่งจะช่วยผลักดันให้ผลการดำเนินงานเติบโตขึ้นอย่างต่อเนื่อง
โดย ล่าสุดกลุ่มบริษัทฯ ได้เข้าซื้อที่ดินแปลงต่อเนื่องกับโรงเรียนนานาชาติสิงคโปร์ธนบุรี พื้นที่ประมาณ 8 ไร่ เบื้องต้นคาดว่าพื้นที่ดังกล่าวสามารถรองรับนักเรียนเพิ่มอีก 600 คน และจะสามารถเปิดดำเนินการส่วนดังกล่าวได้ในช่วงปลายปี 2564 โดยในภาพรวมจะส่งผลให้กลุ่มบริษัทฯ สามารถรองรับนักเรียนได้มากถึง 4,660 คน
ขณะที่หลักสูตร The International Baccalaureate Diploma Programme (IBDP) ซึ่งเป็นหลักสูตรสำหรับเตรียมความพร้อมในการเข้ามหาวิทยาลัย โดย IBDP จะเน้นการพัฒนาผู้เรียนอย่างเป็นองค์รวม นักเรียนจะต้องเรียนในทุกวิชาหลักตามที่หลักสูตรกำหนด และกำหนดให้นักเรียนต้องทำกิจกรรมต่าง ๆ เพิ่มเติม คาดว่าในปีการศึกษา 2563/2564 หรือ เดือนสิงหาคม ปี 2563 นี้  จะเปิดการเรียนการสอนในหลักสูตร IBDP ควบคู่ไปกับ Cambridge AS/A Level เพื่อเป็นทางเลือกให้นักเรียนในระดับมัธยมศึกษาปีที่ 5-6
“เรายังคงมุ่งมั่นในการพัฒนาหลักสูตรการเรียนการสอน เพื่อเพิ่มคุณภาพด้านการศึกษาให้กับเด็กนักเรียนตามหลักมาตรฐานสากล ซึ่งถือเป็นโจทย์ใหญ่สำหรับเรา โดยปัจจุบันโรงเรียนนานาชาติภายในกลุ่มบริษัทฯ มีจำนวนทั้งหมด 5 โรงเรียน รองรับนักเรียนได้สูงสุดถึง 4,060 คน ประกอบด้วย  1.โรงเรียนนานาชาติสิงคโปร์กรุงเทพฯ 2.โรงเรียนนานาชาติสิงคโปร์สุวรรณภูมิ 3.โรงเรียนนานาชาติสิงคโปร์ธนบุรี 4.โรงเรียนนานาชาติสิงคโปร์เชียงใหม่ 5.โรงเรียนนานาชาติสิงคโปร์เอกมัย”นายยิว ฮอค โคว กล่าว
ทั้งนี้ ในวันที่ 21 มีนาคม 2563 มีกำหนดจัดงาน SISB School Open house 2020 ซึ่งมั่นใจว่าจะได้รับการตอบรับจากผู้ปกครองและเด็กนักเรียนอย่างดีเยี่ยม